**ZK/3-24/2023.**

**Határozat: -**

**Rendelet: 19**

**Jegyzőkönyv**

**Zalakaros Város Önkormányzata Képviselőtestülete**

**2023. július 04-én megtartott**

**nyílt üléséről**

**Jegyzőkönyv**

Készült Zalakaros Város Önkormányzata Képviselőtestülete a Zalakarosi Közös Önkormányzati Hivatal (8749 Zalakaros Gyógyfürdő tér 1.) tanácstermében **2023. július 04-én** 08,10 órai kezdettel megtartott **nyílt** üléséről.

Jelen vannak: Novák Ferenc polgármester, Czimondor Nándor alpolgármester, Kötő Attila, Magyarné Kovács Judit (08,11 órakor jelent meg az ülésteremben), Stégli János és Vlasicsné Dörgönye Márta képviselők.

Az ülésen nincs jelen: Czirákiné Pakulár Judit képviselő.

Tanácskozási joggal jelen van: Torma László aljegyző, Horváthné Juhász Barbara pénzügyi osztályvezető, Fehér Zsolt Tiborné városfejlesztési osztályvezető és Bodor Johanna igazgatási ügyintéző.

Jegyzőkönyvet készítette: Bodor Johanna igazgatási ügyintéző.

Novák Ferenc: Köszönti a megjelenteket. Megállapítja, hogy az ülés határozatképes, mivel 5 képviselőtestületi tag az ülésen jelen van.

Jegyzőkönyv hitelesítőknek javasolja: Czimondor Nándor alpolgármestert és Stégli János képviselőt.

Novák Ferenc: Szavazásra teszi fel a jegyzőkönyv hitelesítőire tett javaslatot.

Képviselőtestület 5 igen szavazattal, ellenszavazat és tartózkodás nélkül a jegyzőkönyv hitelesítőire tett javaslatot elfogadta.

Novák Ferenc: Tájékoztatja a képviselőtestületet, hogy a kiküldött meghívó 1 napirendi pontra tett javaslatot, melyet ismertet:

Magyarné Kovács Judit 08,11 órakor megjelent az ülésteremben.

**Napirend:**

1. **A helyi környezet védelméről és a közterületek tisztántartásáról szóló 19/2014. (VI.21.) önkormányzati rendelet módosítása**

Előadó: Novák Ferenc alpolgármester

Novák Ferenc: Szavazásra teszi fel a napirend elfogadására vonatkozó javaslatot.

Képviselőtestület 6 igen szavazattal, ellenszavazat és tartózkodás nélkül a  
napirend elfogadására vonatkozó javaslatot elfogadta.

**Az elfogadott napirend:**

1. **A helyi környezet védelméről és a közterületek tisztántartásáról szóló 19/2014. (VI.21.) önkormányzati rendelet módosítása**

Előadó: Novák Ferenc alpolgármester

**Napirend tárgyalása:**

1. **A helyi környezet védelméről és a közterületek tisztántartásáról szóló 19/2014.   
    (VI.21.) önkormányzati rendelet módosítása** Előadó: Novák Ferenc alpolgármester  
    (Előterjesztés a jegyzőkönyvhöz mellékelve. )

Novák Ferenc: Kérdés, hozzászólás nem volt a napirend kapcsán, így szavazásra teszi fel az előterjesztés szerinti rendeleti javaslat elfogadását.

Képviselőtestület 6 igen szavazattal, ellenszavazat és tartózkodás nélkül az alábbi rendeletet fogadta el:

Zalakaros Város Önkormányzata Képviselőtestülete megalkotja a 19/2023. (VII. 4.) önkormányzati rendeletét A helyi környezet védelméről és a közterületek tisztántartásáról szóló 19/2014. (VI.21.) önkormányzati rendelet módosításáról.

(A rendelet hiteles szövege a jegyzőkönyv melléklete.)

**Képviselői hozzászólás:**

Vlasicsné Dörgönye Márta: Javasolja, hogy a rendőrségtől hivatalos tájékoztatás legyen kérve a hétvégén történt, a Liget utcában tartott tűzijáték kapcsán. Felhívja a figyelmet arra, hogy este 10 óra után már ne legyen erre lehetőség, a tűzijáték 11 órakor volt, jogszabály van rá, este 10 óráig legyen csak erre lehetőség biztosítva.

Kötő Attila: Egy városi tűzijáték be van harangozva, ez magánrendezvény volt, a tűzijátékról a lakosságnak nem volt előzetes információja, óriási feszültséget okozott az emberek között, nekik telefonáltak.

Novák Ferenc: Közterülethasználati engedélyt adott a tűzijátékot lebonyolító vállalkozónak ezen időszakra.

Vlasicsné Dörgönye Márta: Kérjük a polgármester urat, hogy a közterülethasználati engedélyt csak este 10 óráig adja meg, 10 óra utánra ne, kivéve szilveszter alkalmával.

Czimondor Nándor: Az időpontot rögzíteni szükséges, este 10 óráig.

Kötő Attila: Magánszemély részére nem engedélyezné.

Magyarné Kovács Judit: A tűzijáték hosszabb volt, mint 20 perc, 22 óráig fejezze be.

Vlasicsné Dörgönye Márta: Magánterületre most sem kell engedély, csak, ha közterületet érint. További kérése, hogy ilyen rendezvényt, mint a Mulass Karos, ne rendezzen a település, olyan volt, mint a korábbi sörfesztiválok.

Czimondor Nándor: Ezt tekintsük egy erős negatív példának.

Novák Ferenc: Igen, ezt már szombaton jelezte Ódor úr felé, alpolgármester írta alá az engedélyt a nonprofit kft. részére, de csak éjfélig engedélyezte, ügyvezető úr éjjel 1 óráig szerette volna.

Vlasicsné Dörgönye Márta: A Kertmoziban a hétvégén nagyon jó volt a rendezvény, teltház volt.

Kötő Attila: A Mulass Karos rendezvény közönsége a vállalkozók forgalmában nem jelent meg.

Magyarné Kovács Judit: Óriási hangerő volt.

Novák Ferenc: A stílus és a hangerő miatt írt ügyvezető úrnak, figyelmeztette őt.

Vlasicsné Dörgönye Márta: Erre a stílusra ne adjon pénzt az önkormányzat.

Novák Ferenc: Van egy gyógyhelyi központunk, arra kaptunk támogatást. Ennek van egy stílusa, például a hétvégén lesz a fúvós találkozó. Jövő héten városnapok vannak, csütörtökön érkezik Olesno küldöttsége, faültetés lesz a Kertmozinál a parkban, 2 db fát ajánlott fel Németh Árpád úr és még 1 db fa kerülne elültetésre az Olesnoval való testvérvárosi kapcsolat okán. Olesnoval közös nyilatkozat aláírása, ünnepség is lesz, Nagy Bálint államtitkár urat hívta meg, Olesno polgármestere és az államtitkár mond beszédet, a kézilabda pályán főzés, ételosztás lesz, a VIP vendégek a Látogatóközpontban étkezhetnek, ahova Németh Árpád úr felajánlott egy nagy tortát, szórakoztató rendezvények lesznek, ez a 26. Városnap. Augusztus 10-től augusztus 13-ig Bornapok lesznek, aztán Augusztus 20.

Czimondor Nándor: Jelzi, hogy a Hegyalja utcán a gömbfák gyönyörűek, de helyenként már elérik a villanyvezetéket.

Novák Ferenc: Az év fasora kategóriában kérték, hogy Zalakaros induljon a Virágos Magyarország versenyben, komoly sansz van a díj megnyerésére. Csodálatosak ezek a fák, de kifelé nőnek és már a hulladékszállító autó csak az úttest közepén tud közlekedni.

Czimondor Nándor: Ezt az egyirányúsítás oldaná meg.

Magyarné Kovács Judit: Az óvoda előtt meg kellene nyírni a nyírfát, hogy a vadgesztenyefa tudjon nőni, illetve az óvoda udvarán a cseresznyefát pedig ki kell vágni.

Czimondor Nándor: Ezt 3 db kosaras autóval meg lehetne oldani, rajta 2 ember, aki dolgozik, ez a megoldás.

Magyarné Kovács Judit: A Rózsa utcában a vörös szilvafákat a Karos-Park Kft. megnyirbálta, nagyon csúnya és oldalra nőnek, télen meg kellene azokat metszeni.

Novák Ferenc: Van egy utcafásítási tervünk, ami elkezdődött, csak abba lett hagyva. Régebben a Szőlő utcában a tuják a középfeszültséget érintették, annak áthelyezésére, az akkori árajánlat már 30 millió volt.

Magyarné Kovács Judit: Kérdezi, hogy hogy áll a közvilágítás terveztetés?

Fehér Zsolt Tiborné: Bognár Ottó Pétert megkérdezte, a tervek megérkeztek, ki lehet ajánlani a vállalkozók részére, és a beérkezett ajánlatok elbírálásáról dönthet a testület.

Magyarné Kovács Judit: Akkor minél előbb, hogy ősszel megkezdhessék a munkát.

Vlasicsné Dörgönye Márta: Kérdése, hogy mi van a rendeltben az engedély nélkül kivágott, a fák csonkítására vonatkozóan? A Fő u. 12. sz. előtt megcsonkítottak két fát, kérdése, hogy hol tart az ügy?

Torma László: Erről a bejelentésről nem tud, eljárás ebben az ügyben a hivatalnál nem indult.

Novák Ferenc: A rendezvénytéren is több fa hiányzik, ezt ő jelezte, pénteken kitörtek még 1 db fát, ez is kezelni kell, ez is hozzátartozik a település mindennapjaihoz.

Vlasicsné Dörgönye Márta: A Karos-Park Kft-től és a hivatalból 1 fő tegyen bejárást és a Krónikában is tegyünk felhívást.

Novák Ferenc: A korábbi számban közzé van téve.

Vlasicsné Dörgönye Márta: Ismét közzé kell tenni, aláhúzni.

Czimondor Nándor: Készíttessünk plakátot, minden lapszámba bele kell tenni.

Novák Ferenc: Mivel a nyílt ülésen tárgyalandó napirend nem volt, megköszönte a részvételt, az ülést 08,49 órakor bezárta.

Kmft.

Novák Ferenc  Torma László

Polgármester Aljegyző

Czimondor Nándor Stégli János

Jkv. hitelesítő Jkv. hitelesítő